
PATVIRTINTA
			Klaipėdos r. Vėžaičių pagrindinės
			mokyklos direktoriaus 2026 m.
			spalio 7 d. įsakymu Nr. V-323

 KLAIPĖDOS R. VĖŽAIČIŲ PAGRINDINĖS MOKYKLOS DARBUOTOJŲ VEIKSMŲ ĮTARUS MOKINĮ VARTOJUS ALKOHOLĮ, TABAKĄ IR (AR) KITAS PSICHIKĄ VEIKIANČIAS MEDŽIAGAS TVARKOS APRAŠAS

I SKYRIUS
BENDROSIOS NUOSTATOS

1. Klaipėdos r. Vėžaičių pagrindinės mokyklos (toliau – Mokykla) darbuotojų veiksmai įtarus mokinį vartojus alkoholį, tabaką ir (ar) kitas psichiką veikiančias medžiagas, tvarkos aprašas (toliau – Aprašas) parengtas vadovaujantis:
[bookmark: _Hlk229750289]1.1. Visuomenės sveikatos priežiūros organizavimo mokykloje tvarkos aprašu, patvirtintu Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ISAK-2680 „Dėl visuomenės sveikatos priežiūros organizavimo mokykloje tvarkos aprašo patvirtinimo“;
1.2. Lietuvos higienos norma HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“;
1.3. Rekomendacijomis dėl poveikio priemonių taikymo netinkamai besielgiantiems mokiniams, patvirtintomis Lietuvos Respublikos švietimo ir mokslo ministro 2012 m. rugpjūčio 28 d. įsakymu Nr. V-1268 „Rekomendacijos dėl poveikio priemonių taikymo netinkamai besielgiantiems mokiniams“; 
[bookmark: _Hlk229749965]1.4. Vaikų, vartojančių narkotines, psichotropines, kitas psichiką veikiančias medžiagas, nustatymo organizavimo tvarkos aprašu, patvirtintu Lietuvos Respublikos Vyriausybės 2002 m. balandžio 2 d. nutarimu Nr. 437 „Vaikų, vartojančių narkotines, psichotropines, kitas psichiką veikiančias medžiagas, nustatymo organizavimo tvarkos aprašas“;
1.5. Lietuvos Respublikos sveikatos apsaugos ministro 2004 m. rugsėjo 17 d. įsakymu Nr. ISAK-1462 „Dėl teisės pažeidimų, mokyklos nelankymo, narkotinių ir psichotropinių medžiagų vartojimo, ŽIV/AIDS, smurto ir nusikalstamumo prevencijos“. 
1.6. Mokyklos vaiko gerovės komisijos funkcijų, sudarymo ir jos darbo organizavimo tvarkos aprašu, patvirtintu Lietuvos Respublikos švietimo, mokslo ir sporto ministro 2024 m. liepos 19 d. įsakymu Nr. V-818 „Dėl mokyklos vaiko gerovės komisijos funkcijų, sudarymo ir jos darbo organizavimo tvarkos aprašo patvirtinimo“; 
1.7. Klaipėdos rajono savivaldybės mero 2023 m. rugsėjo 26 d. potvarkiu Nr. MV–750 „Dėl psichoaktyviųjų medžiagų vartojimo Klaipėdos rajono mokyklose situacijų valdymo algoritmų patvirtinimo“. 
2. Aprašas reglamentuoja darbuotojų veiksmus įtarus mokinį turint su savimi draudžiamų psichoaktyviųjų medžiagų, elektroninių cigarečių ir (ar) elektroninių cigarečių pildyklių arba (ir) rūko cigaretes, elektronines cigaretes ar vartoja psichoaktyvias medžiagas Mokyklos teritorijoje. 
3. Šiame apraše vartojamos sąvokos: 
3.1. Mokykla – juridinis asmuo, valstybės narės juridinio asmens ar kitos organizacijos padalinys, įsteigtas Lietuvos Respublikoje teisės aktų nustatyta tvarka, kurio pagrindinė veikla yra formalusis arba (ir) neformalusis švietimas. 
3.2. Mokyklos darbuotojas – Mokykloje dirbantys pedagogai, administracijos bei kiti darbuotojai. 
3.3. Mokinio, vaiko tėvai (globėjai, rūpintojai, įtėviai) – t. y. vaiko tėvai, vaiką įvaikinus – įtėviai, nustačius globą ar rūpybą – globėjai ar rūpintojai, įstatymų nustatytais atvejais – valstybinė vaiko teisių apsaugos institucija (tai nustatyta Lietuvos Respublikos vaiko teisių apsaugos pagrindų įstatyme).
3.4. Psichoaktyvios medžiagos – medžiagos, kurios neigiamai veikia žmogaus psichiką ir sukelia sveikatos bei elgesio sutrikimus.

II SKYRIUS
DARBUOTOJŲ VEIKSMAI PASTEBĖJUS MOKINĮ TURINT SU SAVIMI DRAUDŽIAMŲ PSICHOAKTYVIŲJŲ MEDŽIAGŲ, ELEKTRONINIŲ CIGAREČIŲ IR ELEKTRONINIŲ CIGAREČIŲ PILDYKLIŲ ARBA (IR) RŪKO CIGARETES, ELEKTRONINES CIGARETES AR VARTOJA PSICHOAKTYVIAS MEDŽIAGAS MOKYKLOS TERITORIJOJE

4. Mokyklos darbuotojui įtarus, kad Mokyklą lankantis vaikas Mokyklos teritorijoje su savimi turi cigarečių, elektroninių cigarečių ir elektroninių cigarečių pildyklių ar draudžiamų psichoaktyvių medžiagų ir (arba) jas vartoja, o cigaretes, elektronines cigaretes rūko, nedelsiant informuoja apie tai socialinį pedagogą jam esant Mokykloje (jo darbo valandomis) ar direktoriaus pavaduotoją ugdymui, jų nesant – Mokyklos vadovą.
5. Apie susidariusią situaciją mokinio tėvus (globėjus, rūpintojus, įtėvius) bei klasės vadovą informuoja socialinis pedagogas.
6. Klasės vadovas nedelsiant kartu su socialiniu pedagogu inicijuoja pokalbį su mokiniu.
7. Pokalbis vyksta socialinio pedagogo ar klasės vadovo kabinete. 
8. Pokalbio metu išsiaiškinus, kad mokinys turi cigarečių, elektroninę cigaretę ar (ir) pildyklę, kitų psichoaktyvių medžiagų ir mokiniui sutikus parodyti daiktus (vadovaujantis mokymo sutarties priedu), socialinis pedagogas paima turimus draudžiamus daiktus ir tai užfiksuoja raštu. Neradus pas mokinį draudžiamų daiktų arba jam nesutikus jų parodyti, informacija taip pat užfiksuojama raštu.  
9. Socialinis pedagogas:
9.1. raštu informuoja mokinio tėvus (globėjus, rūpintojus, įtėvius) apie vykusį pokalbį su mokiniu jei draudžiamų daiktų nebuvo rasta;
9.2. kviečia mokinio tėvus (globėjus, rūpintojus, įtėvius) į mokyklą, jei draudžiami daiktai buvo rasti arba daiktų nesutiko parodyti;
9.3. pokalbio metu su mokiniu, jo tėvais (globėjais, rūpintojais, įtėviais), informuoja apie sutarties, mokinio elgesio taisyklių pažeidimą, taikomas drausmines priemones ir paaiškina, kad surinkta informacija bei draudžiami daiktai perduodami policijos komisariatui, informacija – Valstybės vaiko teisių apsaugos tarnybai; 
9.4. parengia pranešimą apie įvykį, prideda paimtus daiktus ir kitus įrodymus, perduoda policijos komisariatui;
9.5. informuoja apie įvykį visuomenės sveikatos specialistą, vykdantį sveikatos priežiūrą mokykloje (toliau tekste – VSS), jam esant Mokykloje (jo darbo valandomis);
9.6. sustiprina prevencinę veiklą Mokykloje: organizuoja prevencines veiklas ir tikslinę prevenciją (jei reikia) kartu su bendruomenės pareigūnu;
9.7. parengia informaciją ir informuoja mokinių tėvus (globėjus, rūpintojus, įtėvius) per TAMO pakartotinai apie draudžiamų daiktų turėjimą Mokyklos teritorijoje ir pasekmes.

III SKYRIUS
DARBUOTOJŲ VEIKSMAI, KAI MOKINYS APSVAIGĘS/APSINUODIJĘS PSICHOAKTYVIOSIOMIS MEDŽIAGOMIS MOKYKLOJE

10. Mokyklos darbuotojui įtarus, kad mokinys mokyklos teritorijoje yra apsinuodijęs psichoaktyviosiomis medžiagomis ir jo sveikatai ar gyvybei gresia pavojus:
10.1. nedelsiant mokiniui teikia pirmąją medicininę pagalbą, vadovaujantis Mokyklos pirmosios pagalbos organizavimo tvarka;
10.2. nedelsdamas informuoja apie tai socialinį pedagogą bei VSS jam esant Mokykloje (jo darbo valandomis).
11. Socialinis pedagogas: 
11.1. telefonu skubiai apie situaciją informuoja mokinio tėvus (globėjus, rūpintojus, įtėvius) ir mokyklos vadovus;
11.2. nepavykus susisiekti su vaiko įstatyminiais atstovais, informuoja Vaiko teisių apsaugos skyrių pagal mokinio gyvenamąją vietą (Klaipėdos r. tel. +37046472004; mob. +37062030189, +37061651665);
12. Mokinį vežant į asmens sveikatos priežiūros įstaigą, jį lydi Mokyklos vadovo paskirtas asmuo ir lieka su nukentėjusiuoju, kol atvyks informuoti telefonu mokinio tėvai (globėjai, rūpintojai, įtėviai) arba jų įgaliotas asmuo. 
13. Direktoriaus pavaduotojas ugdymui  nedelsiant, bet ne vėliau nei per 24 val. informuoja apie mokinio apsinuodijimą psichiką veikiančiomis medžiagomis teritorinės policijos įstaigą, Vaiko teisių apsaugos skyrių pagal mokinio gyvenamąją vietą ir Švietimo ir sporto skyrių.
14. Socialinis pedagogas ir VSS ar psichologas:
14.1. organizuoja tolesnę pagalbą mokiniui ir tėvams (globėjams, rūpintojams, įtėviams), bei visai Mokyklos bendruomenei;
14.2. sustiprina prevencinę veiklą Mokykloje: organizuoja prevencines veiklas ir pokalbius atskirose klasėse ir Mokyklos darbuotojams;
14.3. parengia informaciją ir informuoja mokinių tėvus (globėjus, rūpintojus, įtėvius) per TAMO pakartotinai apie draudžiamų daiktų turėjimą Mokyklos teritorijoje ir pasekmes.

IV SKYRIUS
TOLESNI PAGALBOS TEIKIMO MOKINIUI, MOKINIO ŠEIMAI IR MOKYKLOS BENDRUOMENEI VEIKSMAI

15. Socialinis pedagogas, psichologas ir VSS informuoja mokinį ir jo tėvus (globėjus, rūpintojus, įtėvius) apie asmens sveikatos priežiūros paslaugas ir psichologines konsultacijas teikiančias institucijas, įstaigas, organizacijas (Įstaigų sąrašas, adresai, telefonai, teikiamos paslaugos).  
16. Pasitelkiama Mokyklos vaiko gerovės komisija (toliau tekste – VGK). Mokinio elgesys kartu su mokinio tėvais (globėjais, rūpintojais, įtėviais) turi būti aptariamas VGK posėdyje, numatant tolimesnius mokinio elgesio korekcijos veiksmus (Mokyklos bendruomenei individualiai ar grupėmis rengti pokalbius, teikti rekomendacijas, esant poreikiui kreiptis pagalbos į sveikatos įstaigą, švietimo pagalbos tarnybą, kitas įstaigas).
17. Mokyklos vadovas ar jo paskirtas asmuo tinkamai informuoja Mokyklos bendruomenę apie įvykusį įvykį. Pagalbos mokiniui specialistai atskirose klasėse ir  Mokyklos darbuotojams rengia pokalbius apie tai kas įvyko. Visi Mokyklos bendruomenės nariai ir mokiniai turi žinoti, kad reikia laikytis nežeminančio, nesmerkiančio požiūrio į psichoaktyviąsias medžiagas vartojusį asmenį ir jam grįžus į Mokyklą turi būti užtikrintas kuo sklandesnis įsitraukimas.
18. Informacija apie mokinius, vartojančius psichoaktyviąsias medžiagas, neviešinama. Ši informacija perduodama tik asmenims, kurie tiesiogiai susiję su problemos sprendimu ir gali būti teikiama tik Lietuvos Respublikos teisės aktų nustatyta tvarka.
19. VSS. Esant pagrįstiems įtarimams ar faktams, kad mokinys vartojo psichoaktyviąsias medžiagas, informuoja jo tėvus (globėjus, rūpintojus, įtėvius) apie galimybę dalyvauti Ankstyvosios intervencijos programoje, inicijuoti susitikimus su vaiko įstatyminiais atstovais ir vaiku, kad jie kreiptųsi dėl dalyvavimo programoje savanoriškai.

V SKYRIUS
BAIGIAMOSIOS NUOSTATOS

20. Švietimo pagalbos specialistai savo funkcijoms vykdyti pasitelkia Mokyklos bendruomenę (pedagogus, mokinius, jų tėvus (globėjus, rūpintojus, įtėvius)).
21. Šiame Apraše įvardinti informavimo veiksmai nepažeidžia Mokyklos Mokinių ir jų tėvų (globėjų) asmens duomenų tvarkymo tvarkos aprašo, patvirtinto Mokyklos direktoriaus 2018-08-31 įsakymu Nr. V-152. 
22. Aprašo vykdymo kontrolę vykdo Mokyklos direktorius.
23. Aprašas skelbiamas Mokyklos interneto svetainėje, su juo privalomai susipažįsta visi pedagoginiai darbuotojai. 
_____________________________


